Дзед Пятрук, бацька майго дзеда Антона, быў высокага росту, светлавалосы, суровы і вельмі строгі. У дзеда Петрука было шасцёра дзяцей — двое сыноў і чатыры дачкі. У пачатку 20-х гадоў старэйшая дачка Алеся з’ехала ў Амерыку (г. Страдфорд). Там выйшла замуж за Белуша, выхадца з суседняй вёскі Шаршні, і нарадзіла трох дзяцей — двух сыноў і дачку. За польскім часам ад яе прыходзілі лісты і здымкі, але пасля вайны мець сваякоў за мяжой было небяспечна, таму сувязь з імі была згублена. Вядома, што старэйшы сын Цімафей быў ваенным лётчыкам і загінуў у Другую Сусветную вайну ў Афрыцы. Астатнія дзеці Петрука засталіся жыць на Лідчыне, працавалі на зямлі і жылі ад зямлі.